## Rješenje kojim se nalaže Nadzornom odboru društva Cosmopolitan Life Vienna Insurance Group - osiguranje d.d. Zagreb, bez odgađanja, razriješiti članove uprave Zlatku Čular iz Zagreba, i Kseniju Latin

### NN 55/2007 (30.5.2007.), Rješenje kojim se nalaže Nadzornom odboru društva Cosmopolitan Life Vienna Insurance Group - osiguranje d.d. Zagreb, bez odgađanja, razriješiti članove uprave Zlatku Čular iz Zagreba, i Kseniju Latin

# HRVATSKA AGENCIJA ZA NADZOR FINANCIJSKIH USLUGA

**1763**

Na temelju članka 15. stavak 1. točka 2. alineja 7. i članka 8. stavak 1. Zakona
o Hrvatskoj agenciji za nadzor financijskih usluga (»Narodne novine« broj
140/05), te članka 160. stavak 1. točka 1. Zakona o osiguranju (»Narodne novine«
broj 151/05), u postupku nadzora nad društvom Cosmopolitan Life Vienna Insurance
Group – osiguranje d.d. Zagreb, Jurišićeva 9, Uprava Hrvatske agencije za nadzor
financijskih usluga na sjednici održanoj dana 24. svibnja 2007. godine donijela
je

## RJEŠENJE

I. Nadzornom odboru društva Cosmopolitan Life Vienna Insurance Group –
osiguranje d.d. Zagreb, Jurišićeva 9, nalaže se:
1. Bez odgađanja, razriješiti članove uprave Zlatku Čular iz Zagreba,
Vinogradska 62 i Kseniju Latin iz Zagreba, Radićevo šetalište 23, dužnosti
članova uprave;
2. Dostaviti dokaz o podnesenoj prijavi o upisu promjena u članstvu uprave za
osobe iz točke 1. ovog rješenja, u roku od tri dana od dana primitka ovog
rješenja;
3. Bez odgađanja, imenovati jednog člana nadzornog odbora na funkciju
privremenog zamjenika člana uprave koji nedostaje, a najkasnije u roku od 8 dana
od dana primitka ovog rješenja podnijeti zahtjev za izdavanje odobrenja
kandidatu za obavljanje funkcije člana uprave.
II. Ovo rješenje objavit će se u »Narodnim novinama«.

```
Obrazloženje
```

U postupku nadzora nad usklađenjem društva Cosmopolitan Life Vienna Insurance
Group – osiguranje d.d. Zagreb, Jurišićeva 9, (dalje: Društvo), s odredbama
Zakona o osiguranju, Hrvatska agencija za nadzor financijskih usluga (dalje:
Agencija), zatražila je pismenom od 27. ožujka 2007. godine od Društva dostavu
preslika odluka o imenovanju članova uprave i danih suglasnosti Direkcije za
nadzor društava za osiguranje (pravnog prednika Agencije), za ta imenovanja.
Društvo je odgovorilo podneskom od 27. travnja 2007. godine u kojemu navodi da
je Zlatki Čular, predsjednici uprave i Kseniji Latin, članu uprave, nadzorni
odbor obnovio mandat svojom Odlukom od 26. rujna 2003. godine, a da je
suglasnost za imenovanje navedenih osoba u upravu Društva dala Direkcija za
nadzor društava za osiguranje, te da su kopije obje suglasnosti dostavljene u
prilogu navedenog podneska.
U prilogu navedenog podneska nisu dostavljene navedene suglasnosti Direkcije za
nadzor društava za osiguranje, a dostavljena je Odluka nadzornog odbora od 26.
rujna 2003. godine, o ponovnom imenovanju navedenih osoba članovima uprave, a
pod točkom II. navedene Odluke navedeno je da ista stupa na snagu danom
donošenja.
Pismenom od 8. svibnja 2007. godine Agencija je ponovno zatražila dostavu
suglasnosti Direkcije za nadzor društava za osiguranje za imenovanje Zlatku
Čular i Kseniju Latin članovima uprave Društva, jer su u prilogu podnesku od 27.
travnja 2007. godine dostavljene suglasnosti za imenovanje navedenih osoba
članovima uprave koje je 14. listopada 1998. godine dao ministar financija.
Na navedeno pismeno Društvo je odgovorilo podneskom od 18. svibnja 2007. godine
u kojemu se navodi da je Društvo nakon isteka prvog mandata članova uprave
Zlatke Čular i Ksenije Latin, obavijestilo Direkciju za nadzor društava za
osiguranje o Odluci nadzornog odbora kojom je je navedenim članovima uprave
produžen mandat na pet godina, te da tadašnje nadzorno tijelo nije tražilo da se
pod­nese zahtjev za izdavanje suglasnosti za imenovanje člana uprave Društva.
U provedenom postupku utvrđeno je da je 1. ožujka 2005. godine Društvo dostavilo
Direkciji za nadzor društava za osiguranje podnesak u kojem navodi da je prvi
put Zlatka Čular imenovana predsjednikom uprave, a Ksenija Latin članom uprave
Društva kod osnivanja Društva, za što je ishođena suglasnost ministra financija,
a da je nakon isteka tog mandata u trajanju od pet godina, na 10. sjednici
nadzornog odbora održanoj 19. rujna 2003. godine donesena odluka kojom su
navedene osobe ponovno imenovane članovima uprave Društva na pet godina.
U prilogu navedenog podneska dostavljena je preslika Odluke nadzornog odbora o
izboru članova uprave Društva od 19. rujna 2003. godine kojom se u upravu
Društva ponovno imenuju Zlatka Čular i Ksenija Latin, a pod točkom II. navedene
Odluke navedeno je da ista stupa na snagu danom donošenja.
Odredbama članka 16. c. stavka 1. i 9. Zakona o osiguranju (»Narodne novine«
broj 46/97 – pročišćeni tekst, 116/99 i 11/02, dalje: Zakon), određeno je da
članom uprave društva za osiguranje može biti imenovana samo ona osoba koja je
dobila suglasnost Direkcije za nadzor društava za osiguranje, a da osoba koja je
dobila suglasnost za obavljanje funkcije člana uprave i koju nadzorni odbor želi
ponovno imenovati članom uprave mora proći postupak propisan ovim Zakonom.
Dakle, za ponovno imenovanje Zlatke Čular i Ksenije Latin članovima uprave
Društva (za drugi mandat), nadzorni odbor Društva bio je dužan postupiti po
odredbama članka 16. c. stavka 1. i 9. Zakona, odnosno navedene osobe nije bilo
dopušteno imenovati članovima uprave prije dobivanja prethodne suglasnosti za ta
imenovanja od strane Direkcije za nadzor društava za osiguranje. Međutim,
nadzorni odbor Društva nije podnio zahtjev Direkciji za nadzor društava za
osiguranje za izdavanje suglasnosti za imenovanje Zlatke Čular i Ksenije Latin
članovima uprave Društva, te nije imao potreb­nu prethodnu suglasnost za njihovo
imenovanje, iz čega proizlazi da navedene osobe od 19. rujna 2003. godine
obavljaju funkciju člana uprave Društva bez odobrenja nadzornog tijela.
Sukladno odredbi članka 25. stavak 1. Zakona o osiguranju kojom je određeno da
društvo za osiguranje u upravi mora imati najmanje dva člana koji vode poslove i
zajedno zastupaju društvo za osiguranje, te odredbi članka 33. stavka 1. Statuta
Društva kojom je određeno da se uprava sastoji od najmanje dva člana i odredbi
članka 261. stavka 2. Zakona o trgovačkim društvima koja određuje da nadzorni
odbor može privremeno imenovati nekog svog člana zamjenikom člana uprave koji
nedostaje, primjenom odredbe članka 160. stavak 1. točka 1. Zakona o osiguranju,
koja određuje da nadzorno tijelo donosi odluku o otklanjanju nezakonitosti i
nepravilnosti ako prilikom obavljanja nadzora nad društvom za osiguranje utvrdi
da član uprave nema odobrenje iz članka 28. tog Zakona, dakle nema odobrenje
nadzornog tijela za obavljanje funkcije člana uprave, naloženo je nadzornom
odboru Društva da odmah razriješi Zlatku Čular i Kseniju Latin dužnosti članova
uprave, imenuje jednog člana nadzornog odbora na funkciju privremenog zamjenika
člana uprave koji nedostaje i podnese zahtjev za izdavanje odobrenja kandidatu
za obavljanje funkcije člana uprave, a kako je to navedeno u izreci ovog
rješenja.
Sukladno odredbi članka 6. u vezi sa člankom 2. stavak 1. toč­ka 1. Pravilnika o
sadržaju redovitih izvješća i izvješća na zahtjev Hrvatske agencije za nadzor
financijskih usluga (»Narodne novine« broj 116/06), Društvo je dužno dostaviti
dokaz o podnesenoj prijavi o upisu promjena u članstvu uprave za Zlatku Čular i
Kseniju Latin, u roku od tri dana od dana primitka ovog rješenja.
Na temelju članka 8. stavak 3. Zakona o osiguranju, ovo rješenje objavit će se u
»Narodnim novinama«.

POUKA O PRAVNOM LIJEKU

Ovo rješenje je konačno. Protiv njega nije dopuštena žalba, ali se može
pokrenuti upravni spor podnošenjem tužbe Upravnom sudu Republike Hrvatske u roku
od 30 dana od dana njegova primitka.

Klasa: UP/I-453-02/07-30/14
Urbroj: 326-112-07-8
Zagreb, 24. svibnja 2007.

Predsjednik Uprave
**Ante Samodol**, v. r.

Rješenje, NN 55/2007-1763
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)